Predkladacia správa

Materiál „Priebežná správa o plnení programu zameraného na zintenzívnenie podpory malých a stredných podnikov a na podporu zamestnávania mladých ľudí“ predkladá na rokovanie vlády SR minister hospodárstva SR na základe bodu B.2 uznesenia vlády SR č. 717/2012. 

Vláda SR svojím uznesením č. 191/2012 odsúhlasila návrh realokácie finančných prostriedkov v rámci operačných programov Národného strategického referenčného rámca na financovanie opatrení na podporu riešenia nezamestnanosti mladých ľudí a zintenzívnenie podpory malých a stredných podnikov v intenciách iniciatívy Európskej komisie, ktorej cieľom je stimulovať uvedené cieľové skupiny prostredníctvom prostriedkov zo štrukturálnych fondov EÚ. V zmysle uvedeného uznesenia došlo v podmienkach Slovenskej republiky k dodatočnému navýšeniu alokácie tých operačných programov Národného strategického referenčného rámca, ktoré preukázali najvyššiu mieru absorpcie prostriedkov a zároveň najvyšší potenciál z hľadiska napĺňania cieľov iniciatívy Európskej komisie. Súčasťou predmetnej realokácie sa stal aj Operačný program Konkurencieschopnosť a hospodársky rast, ktorého pôvodná alokácia bola navýšená o dodatočných 225 mil. €. 

Cieľom predkladaného materiálu je poskytnúť priebežné údaje o vývoji plnenia programu na podporu malých a stredných podnikov a zamestnávania mladých ľudí a o priebehu realizácie zmluvne viazaných projektov, ktorých výsledkom má byť uvedená podpora. 

V rámci programu je aktuálne uzavretých 527 Zmlúv o poskytnutí NFP v celkovej hodnote NFP na úrovni 218,65 mil. €. Ich realizáciou sa očakávalo vytvorenie   2 489 nových pracovných miest, z čoho viac ako 60% (1 573) malo byť pre mladých nezamestnaných ľudí do 29 rokov. Doposiaľ sa prijímateľom podarilo vytvoriť celkovo 2 413 nových pracovných miest, z čoho je viac ako polovica (1 436) obsadená mladými nezamestnanými. 
Vzhľadom na informatívny charakter materiálu nebol predmetom medzirezortného pripomienkového konania.
